Al baie jare lank is Parys in die verre Noord-Vrystaat ’n heerlike snuffelplek vir mense wat baie hou van antiekeware. Maar dié naamgenoot van die Franse hoofstad en die omgewing om die dorp, is ook ’n heerlike bestemming vir ’n naweek of ’n vakansie.
Jan Fourie, 'n geregistreerde toergids, neem besoekers na plekke van belang in die Vredefort-koepel. Hier staan hy in 'n uitgediende goudmyn uit die laat 19de eeu. Foto: Lientjie Mentz
Belinda Elrix, beter bekend as Madame Kiki, het die afgelope tien jaar ’n baie oulike ateljee ingerig met klere, skoene, juweliersware, hoede en ander bybehore uit toeka se dae waarin individue, paartjies en gesinne baie spesiale foto’s kan laat neem. In die aantrekhokkie hier is daar skeppings wat sy oor ’n dekade bymekaargemaak het en steeds gereeld met iets oud en spesiaal vir die ateljee aanvul.
Terwyl jy moet poseer met ’n hoed en skouerkleed en koketterig bokant ’n handwaaier vir die kamera loer, neem Belinda en haar span die een meesterstuk ná die ander. Sy vertel die fotosessie is baie meer as net oulike kiekies wat van iemand geneem word. Vir haar is portretfotografie ook ’n vorm van terapie waar sy elke mens
spe­siaal laat voel. Boonop kan jy die foto’s wat hier geneem word, laat raam en in ’n spesiale plekkie in die huis ophang om jou te herinner aan ’n heerlike kuier in Parys.